**Tartalmas írás**

 Főszerkesztő úr kérem szépen, azt teccik írni, hogy jó lenne, ha ez az új lap rövid és csattanós történetekkel (nem viccek) lenne tele. Hogy ne viccekkel untassuk a kedves/nyájas olvasót, és elsősorban Önt, kedves Fszk. úr. Hát akkor én most megírom a szerintem legrövidebb és legcsattanósabb történetet: BUMM. Ennyi. Rövid, és csattan is.

Figyelmeztetni szeretném a szerkesztőtársakat, hogy ne jöjjenek elő most ilyenekkel, hogy Bim vagy Bamm, mert azok rövidek ugyan, de nem csattannak, hanem konganak. És a Bem sem jó, mert az egy Apó, és a Bem-Bem gyermekkorom vásárhelyi Colája volt. És legfőképpen: egyik sem az, amire a tisztelt Fszk. úr gondolt. Ezért aztán, ha meg teccik engedni, kissé hosszabban az új ars poétikámról csattognék.

Megfogadtam, hogy nem fogok többet panaszkodni, de néha úgy érzem magam itt Pesten, mintha a hold túlsó feléről ereszkedtem volna ide. Elsősorban azért, mert teljesen össze vagyok zavarodva, hogy mégis melyik feléről. Mert a túlsó oldal köztudottan a sötét, és ahonnan én jöttem, Luzern, a nevéből adódóan a fény (Lux)városa. Mondom, zavaros ez, de aki akarja, megérti.

Nem, nem panaszkodom, na jó, néha szidom a hülye fejemet, de ez nem panasz, hanem tünet, és ha nehezen is, de kezelhető, és akkor minden rendben lesz…

Szóval, valahogy úgy jártam, mint Kohn. Kómába esik és a pokolba jut. Már a kapunál virágcsokorral és pezsgővel fogadják, majd bevezetik egy gyönyörű terembe, ahol étel- ital, gyönyörű nők, zene és és… és… De közben az orvosok életre keltik (ó, azok az orvosok…) és akkor elhatározza, hogy hát, ha ilyen a pokol, akkor a hátralevő éveiben mindent elkövet, hogy oda jusson.

És úgy is lett. Ám a kapuban már tüzes bakanccsal rúgják ülepen, és be a szurokkal tele égő katlanba. Másnap, amikor Lucifer nagyviziten végigjárja a kórtermeket, Kohn reklamál, hogy ő már járt itt, és akkor így meg úgy… mire Lucifer: - Ja, Kohn fiam, maga akkor turistaként volt itt, most meg bennlakó.

Vigasztal, hogy Pestre is érvényes, amit New Yorkba indulásunk előtt mondott útravalóként egy kedves barátunk: - András, ne ítélj túl gyorsan Amerikáról, New York az nem Amerika. Na, hát Pest sem Magyarország. És itt most jöhetne a hosszas dicshimnusz, de akkor már nem leszek se rövid, se csattanós.

Valami ilyesmire gondolt, Fszk. Úr? - Ja, hogy azért legyen tartalom is? Na, ne feszítsük túl a húrt. A tartalom az olvasó dolga, tegyen bele azt, amit akar. Interaktívnak kell ma lenni, haladjunk a korral, süssünk Váncza sütőporral!

 **Csodák hona**

Az ellenzék már megindította a frontális támadást, ideje bemelegíteni.

Nincs az a csoda, amit meg ne ígérnének. A minap egyik fő-fő szóvivőjük úgy fogalmazott, hogy asszongya: „olyan szabadság lesz itt, hogy bármit megengedhetünk magunknak, sőt az ellenkezőjét is". Igaz, utána a rádió bemondta, hogy kerületükben -szabad város - az üzletek holnaptól hat vagy fél hétkor nyitnak. Mégis mikor?

De ne ámítsuk magunkat, mert csodák igenis történnek, ha más mondaná, el sem hinném. Hol máshol, ha nem Lourdesben, például. Saját szememmel láttam!

Mankókkal, inkább kapaszkodva, félig térden csúszott előttem a hívő a keresztig, és ott, rövid ima után felállt, és láss csodát, eldobta mankóit (máig is őrzik az ereklyemúzeumban), és elindult a lépcsőn lefele.

Eddig a csoda, ezután jött a fájdalmas ébredés: összeeset, és összetörte minden, még ép tagját. A mankókra nem volt többé szüksége, mert tolószékbe parancsolták az orvosok.

Szóval óvatosan emberek, nem próba-szerencse alapon választunk.

**Négy fal között**

Amikor egy vírus nem csak megkoronázza napjainkat, de be is szorít a négy fal közé (na jó, vannak közöttünk olyanok is, kiknek több fal is jutott, de ők a pénzükön kívül valami mást nem is nagyon olvasnak), felvetődik a kérdés, hogy Ön, nagyeszű szerkesztő, mit csinál egész nap, amikor csinál is valamit?

Jómagam naponta kétszer biztos, de van, amikor háromszor is (na ne, tessenek már békén hagyni, a hetvenhét évemmel, valaki még hetvenkedésnek veszi) fogat mosok. Sajnos ez a valóság, és nem az, amire a piszkos fantáziájú idősebb olvasók gondolnak.

És ezen kívül néha még gondolkodom is, de nem egyszer vagy kétszer, hanem állandóan. Például azon, hogy hogyan lehet az, hogy a nyugatról behozott mosószerek (és sok minden más) ugyanabban a csomagolásban jóval silányabbak, mint odaát? Hisz ott éltem és jártam a gyárakban, és tudom, hogy teljesen automatizáltak, és ahhoz, hogy más minőséget készítsenek, át kellene állítani egy több kilométeres gépsort, és ez óriási összegbe kerülne, és akkor itt drágábban kellene adják, nem? Ja, hogy ebből a vacakból a felszabadult országoknak több millió tonnányit lehet eladni, s akkor üti a széle a hosszát? Vagy csak erre lenne itt kereslet? Nem tudom.

De ami mellbe vág most, azok a Tv-adások. Melyekbe néha belekóstolva, a nyugaton már rég levetett zenés- táncos meg egyéb (agy kizárva) műsorok másolataiba botlom, és hát ugyanazt látom, mint a mosóporoknál, de ezeket már mi csináljuk magunknak.

A Duna (egyaránt folyó és TV-csatorna) valamikori Kívánságkosarának mintájára, mint közel lexikális (nyolcosztálynyi) tudást igénylő betelefonálós műsorok jelennek meg a szabad véleményt nyilvánító, némely nagy nézettségű csatornáin. Bármilyen színvonalon és hangnemben, csak egy a lényeg: a kormányt szidni, naponta többször is: stadion, stadion, és ez a piszok kormány sokkal többet költ a sportra és a vallásra, mint egészségügyre! Mindegy, mennyit költ egészségügyre, de akkor is többet a stadionra. És egyáltalán: minek a stadionra?

Hát álljunk már meg egy józan szóra. Mit szeretnénk inkább: legyünk betegek, orvos, ápoló és miegymás közepette, vagy álmodjuk azt, hogy ne betegedjünk meg? Hát én az utóbbira szavazok. Sportoljak, hogy a testem legyen ép és élhessek keresztény módra, hogy a lelkem is megmeneküljön a migránsok rám ruházandó más hitétől. Bizony, minden forint, ami sportra és templomokra megy, az egyben az egészségügyre is megy.

Mindezt mint gyerekkorom Aesopus-meséinek tanulságát róttam ide. Istenem, hogy bosszantottak ezek akkoron, de most legalább Önök is átérzik, milyen szörnyű gyermekkorom volt. A négy fal között. Vagy mégsem?

 **Séta**

A Zember mindig jót akart, sasztán. Vegyük pl. a pénzt. A főniciaiak hajóztak, mert „navigare necesse est”, saztán adtak, vettek, kereskedtek. Az elején kagylókkal meg áruval fizettek, hát ez kényelmetlenné vált, és kínjukban feltalálták a pénzt. Na, ez már valamiként megmagyarázza, hogy miért is lett olyan kínos ez a história. Hamarosan hatalmat adott a fizetőeszkösz, és hatalommá vált rajtunk, embereken.

A svájciak (ki más?) 1936-ban, amikor hirtelen az egész világon vagy eltűnt, vagy úgy elértéktelenedett a pénz, mint a valamikori Jugoszlávia utolsó éveiben, amikor könnyebb volt bankókkal teleragasztani a falat, mint megvenni a tapétát – szóval a svájciak tettek egy próbát. Sietve ideírom, hogy ne tessenek a Wikipédiában utánakeresni a WIR történetének, mert én ezt csak öregektől hallottam.

Elfogyott a pénz. Mit lehet tenni? A pék lova lesántul, ha patkó nélkül húzza reggelenként a lisztet a malomból és a kenyereket a boltokba. Elment hát a pék a kovácshoz és azt mondta: - Üüoohrrrrüüáá (Ez svitzerdücsben azt jelenti: Hé! -Tégy már patkót a lovamra és egy hétig ingyen kapod a kenyeret. - Inkább adj egy cetlit, mert most nekem a fogorvoshoz kell mennem, s hátha ki tudom ezzel fizetni.

Úgy is történt. De a fogorvos (már akkor sem dolgoztak olcsón) kevesellte a heti kenyeret, erre a kovács adott egy másik cetlit is, hogy ezt meg azt elvégzi a ház körül. És a cetlik megkezdték a körútjukat egyik házból a másikba, majd faluról falura, és megszületett egy máig is forgalomba levő csekk, a WIR.

Na, ezt csak úgy, űrkitöltőnek írtam. A lényeg, hogy miután a WIR mellett teljes hatalommal visszatért a frank, és amúgy is csak Svájc területén él, a világ behódolt a pénznek, és elkezdhette, mint minden történelmet író találmány, a pusztítást.

Akárcsak az atom. A görög bölcsek megegyeztek, hogy semmi értelme annak, hogy abba őrüljenek bele, hogy mi van, ha elkezdjük kettéosztani az anyagot, meddig lehet ebben elmenni, mert a már-már semmit is ketté lehet vágni, és a fél semmi az most mi? És annak a fele? És megszületett az atom. Aztán jöttek a még okosabbak (de nem bölcsebbek), és megszületett az atombomba. Mondjam tovább?

Newton azzal zárta a véget nem érő vitát a világmindenség és végtelen ugyancsak észbontó gondolatáról, hogy: -A világmindenség egyszerre véges és végtelen.

Na de most itt vagyunk mi, kiknek az adatterjesztés (facebook, messenger, instagramm, e-mail, pidgin, skype, viber, watsapp, youtube, tictoc és és és és…) megadta a lehetőséget, hogy ne kelljen ezer évet várni, míg rácáfolhatunk a bölcs öregekre s több száz évet a középkor mindentudójára. Már kezünkben a fegyver, ami nem öl, csak agyat pusztít/mos.

És agymosott fejjel magunkra (Európára) zúdítunk több millió más „kultúrából” jöttet azzal a hamis rögeszmével, hogy gyorsan beillesztjük (integráljuk) őket, akik elvégzik a nekünk nem tetsző, (számunkra) lealázó munkát.

És itt jön a végzetes tévedés. Ezek már nem csak agymosottan, hanem „Allahu akbar” meggyőződéssel érkeznek és vágják el a torkunkat.

Hova tettem a mobilomat? Hol van, hol van? Hisz reggeli sétára kell indulnom, és a két bot mellett nem nélkülözhetem egy pillanatra sem, hátha izé, vagy mittudomén mi s a zemberek és saztán?

**Királyi jelvények**

Nem értek hozzá, tehát véleményt nyilvánítok. Ugyanis vélemény-nyilvánítási szabadság van, hát akkor rajta, miért éppen én ne nyilvánuljak? És ha egyszer szabad, akkor meg is kell tenni. Vagy létezne olyan is, hogy valamit ugyan szabad, de bizonyos erkölcsi normák visszafognak? Ugyan kérem!

Szóval vírus. Mitől „korona”? Valakik hosszú éveken át kísérleteztek, hogyan lehet előállítani egy ilyen gyilkos fegyvert, aztán keserves munkájukat siker koronázta, és innen jön a „korona”. Ez nem lehet igaz, nem létezik, hogy lenne annyi gazember a világon, aki ezt elkövesse.

Hát gazember nem, de hülye igen, és a tudós jelző vagy rang sem old fel az alól, hogy valaki hülye legyen. Nézzünk csak körül, nem kell messzire menni, elég, ha néha belenézünk a tükörbe.

Na de legyünk derűlátók. A jövő év derekára megérjük, hogy a napi beszámoló azzal kezdődik: - Jó hírt hoztam. Ma meghalt az utolsó koronafertőzött beteg. És milyen érdekes: amikor a múlt héten egyvalaki elvitte az ötös lottó több milliárdos nyereményét, tízmillió ember bosszankodott, irigykedett, dühöngött, hogy nem ő az, most meg ugyancsak tízmillió örvend, hogy nem ő az!

De ne dőljünk hátra, mert jön a „jogar”vírus. És, mire a „korona”-veszélyérzet némileg csökken, a jogar majd bunkó módjára ütni fog. De jön, mert jönni fog az aranyalma-vírus is, és aki abba beleharap, az már nem köpi ki a fogát, hanem benne hagyja.

Egy a remény és jelszó, a béke, és küzdő korunknak új nemzedéke, ki itt halad velünk (ifjúság, ifjúság), majd megoldja. S ha nem, hát nem.

**Időjárásjelentés**

Nézem a falióránkat, és a hátamon futkos a hideg: - De hiszen ez az óra soha nem mutatja a pontos időt! Egyszerre késik meg siet, hisz  ezt mutatta tizenkét órával hamarabb,  és ezt fogja mutatni tizenkét óra múlva is! - Segítség! Valami történik itt, velem vagy az órával?

 Szerencsémre megszólal a TV. - Az Országos Meteorológia Hivatal közli: - A hétvégére egy hidegfront vonul át Magyarország fölött, helyenként talaj menti fagy is érzékelhető lesz. Hétfőtől majd szakaszosan újra felmelegszik.

A Független Piszlicsári kanális is hozzászól: - Nyugatról (Brüsszel bosszúja?) vasárnap soha nem tapasztalt hideghullám csap le ránk. Jó lesz idejében tüzelő után nézni, a hajléktalanok ne higgyék, hogy a kormány megnyitja a melegedőhelyeket, s ha igen, azok csak bizonyos (?) egyének számára lesznek elérhetőek. Mi idejében szóltunk, rajtunk ne múljon semmi.

Puzsér Róbert és Bayer Zsolt is hozzászólt, a Független csatornák harsogják a lényeget: - Puzsér azt mondta, hogy Bayer hülye, Bayer meg azt, hogy Puzsér hülye. Perre nem mennek, mert egyik sem annyira hülye.

Az ellenzék egyetlen adása: - Japánban öt méteres hó fedi az országot, ezrével halnak meg az emberek. Amerikában tíz méteres jégcsapok lógnak az égből, málunk meg a Kormány a füle bojtját sem mozdítja. Ahogy a vírus is teljes felkészületlenségben találta az országot, ugyanúgy a szibériai hideg (Putyin barátunk karácsonyi ajándéka) is irdatlan erővel pusztít el mindent, amit Orbánék még nem loptak el. Nem nézhetjük tétlenül. Az Önkormányzatoktól nincs mit várni, hisz kifosztva, csórén állnak a fagyban, az a Vésztartalék, amit az előzők hagytak, már rég elfogyott, még a nyári grillpartikra sem volt elég. Az Összefogott-Összefagyott ellenzék azt kéri a Fidesz-tagoktól, hogy ne várjanak Vízkeresztig, tegyék már most ki az út szélére a fenyőfákat, hogy legalább arra az egy napra egy kis meleg kerüljön a több millió mélyszegény lakásába.

Az Összefogottak szerint túlzás lenne ezt kérni a mélyszegényektől, hisz senki sem várhatja el, hogy a több tízezerért felaggatott LED égőt már most leszedjék.

Hát higgyek? ne higgyek? s ha igen kinek/minek? De jobb félni, mint fázni, felhoztam a bélelt télikabátot a tárolóból.

És itt van a vasárnap, a fene enné meg, vihetem vissza a több kilós kabátot. Kisütött a nap.